
ВОВЕД

I.ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ
Со Законот за земјоделство и рурален развој („Службен весник на Република Македонија”бр.49/10,53/11, 126/12; 15/13; 69/13; 106/13; 177/14; 25/15; 73/15; 83/15; 154/15;11/16; 53/16; 120/16; 163/16; 74/17; 83/18; 27/19; 27/19; 152/19; 244/19; 275/19;110/21;123/22; 65/23 и 218/24) се уредуваат планирањето на развојот на земјоделството и руралниот развој, целите на националната земјоделска политика, планирање, следење и процена на националната земјоделска политика, партнерство со социјални и економски партнери од областа на земјоделството, мерките за уредување и поддршка на земјоделски пазари, директни плаќања и рурален развој, државната помош во земјоделството и руралниот развој, формите на организирање и здружување во земјоделството и контролата на спроведување на мерките и надзорот над спроведувањето.
Измените на Законот за земјоделство и рурален развој се во насока на усогласување на прекршочните одредби од овој закон со Законот за прекршоците

II. ЦЕЛИ, НАЧЕЛА И ОСНОВНИ РЕШЕНИЈА
Предлог на Законот за изменување на Законот за земјоделство и рурален развој, се заснова на истите цели како и Законот за земјоделство и рурален развој, а со усогласување на прекршочните одредби од овој закон со Законот за прекршоците се обезбедува правна сигурност и владеење на правото
Целта на предлог законот е изменување на Законот за земјоделското земјиште заради усогласување на прекршочните одредби од овој закон со Законот за прекршоците

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА
Предложените законски решенија нема да предизвикаат финансиски импликации врз Буџетот на Република Северна Македонија.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ, НАЧИН НА НИВНО ОБЕЗБЕДУВАЊЕ, ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ
За спроведување на законот не се потребни финансиски средства кои треба да се обезбедат во Буџетот на Република  Северна Македонија.
НАЦРТ ЗАКОН 
ЗА ИЗМЕНУВАЊЕ НА ЗАКОНОТ ЗА ЗЕМЈОДЕЛСТВО И РУРАЛЕН РАЗВОЈ

Член 1

Во Законот за земјоделство и рурален развој („Службен весник на Република Македонија" бр. 49/10, 53/11, 126/12, 15/13, 69/13, 106/13, 177/14, 25/15, 73/15, 83/15, 154/15, 11/16, 53/16, 120/16, 163/16, 74/17, 83/18, 27/19 и „Службен весник на Република Северна Македонија" бр. 152/19, 244/19, 275/19, 110/21, 123/22, 65/23 и 218/24), во член 163 ставот (1) се менува и гласи:
„За прекршоците предвидени во членовите 164 и 165 од овој закон прекршочна постапка води и прекршочна санкција изрекува надлежниот суд, а за прекршоците предвидени во член 166 од овој закон прекршочна постапка води и прекршочна санкција изрекува прекршочна комисија формирана согласно со Законот за Државниот инспекторат за земјоделство".
Во ставот (11) зборовите „жалба до Државната комисија за одлучување во втор степен во областа на инспекциски надзор и прекршочната постапка” се заменуваат со зборовите „тужба за поведување на управен спор согласно со Законот за прекршоците.”


Член 2
Членот 164 се менува и гласи:
„(1) Глоба во износ од 500 до 1.000 евра во денарска противвредност ќе му се изрече на микро трговско друштво, глоба во износ од 1.000 до 2.000 евра во денарска противвредност ќе му се изрече на мало трговско друштво, а глоба во износ од 5.000 до 6.000 евра во денарска противвредност ќе му се изрече на средно и големо трговско друштво за прекршок, ако:
- не ја пријави промената согласно член 15 став (13) од овој закон, 
- не ги достави податоците согласно член 60 став (1) од овој закон, 
- не ја пријави промената согласно член 120 став (3) од овој закон, 
- не достави извештај за остварување на планот на признавање согласно член 127 ставови (2) и (3) од овој закон, 
- не ја чува документацијата и доказниот материјал за работењето согласно член 129 од овој закон, 
- ги користи средствата од оперативниот фонд спротивно на член 131 став (2) од овој закон,
 - го управува оперативниот фонд на начин кој не овозможува на надворешни независни ревизори идентификација, проверка и потврдување на годишните трошоци и приходи (член 131 став (3)) и 
- не достави годишен извештај за спроведување на оперативната програма (член 139). 
(2) Глоба во износ од 300 до 500 евра во денарска противвредност ќе му се изрече и на одговорното лице во правното лице за прекршоците од ставот (1) на овој член. 
(3) За прекршоците од ставот (1) на овој член, освен глоба, на правното лице ќе му се изрече и прекршочна санкција привремена забрана за вршење на дејност во траење од три месеци до две години.
(4) За прекршоците од ставот (1) на овој член, освен глоба, на одговорното лице во правното лице ќе му се изрече и прекршочна санкција забрана за вршење на определена професија, дејност или должност во траење до една година.” 

Член 3

Членот 165 се менува и гласи:
„(1) Глоба во износ од 700 до 1.000 евра во денарска противвредност ќе му се изрече на микро трговско друштво, глоба во износ од 1.500 до 2.000 евра во денарска противвредност ќе му се изрече на мало трговско друштво, глоба во износ од 5.000 до 6.000 евра во денарска противвредност ќе му се изрече на средно трговско друштво, а глоба од 8.000 до 10.000 евра во денарска противвредност ќе му се изрече на големо трговско друштво за прекршок, ако:
- врши откуп на земјоделски производи без да е запишан во Регистарот на откупувачи (член 31 став (2)),
 - врши откуп на откупно место спротивно на членот 31 ставови (3) и (4) од овој закон, 
- врши откуп на земјоделски производи спротивно на членот 31 ставови (5) и (6) од овој закон, 
- не ги достави податоците согласно член 31 став (8) од овој закон, 
- не изврши исплата на откупените земјоделски производи согласно член 32 ставови (4) и (5) од овој закон, 
- изврши измена на договорот за откуп на земјоделски производи спротивно на членот 32 став (7) од овој закон, 
- склучи договор за откуп на земјоделски производи спротивно на членот 32 став (8) од овој закон,
- не ја пријави промената согласно член 34 став (3) од овој закон и 
- увезува земјоделски производи без да е запишано во Регистарот на увозници на одделни земјоделски производи (член 36 став (1)).
(2) Глоба во износ од 300 до 500 евра во денарска противвредност ќе му се изрече и на одговорното лице во правното лице за прекршоците од ставот (1) на овој член. 
(3) За прекршоците од ставот (1) на овој член, освен глоба, на правното лице ќе му се изрече и прекршочна санкција привремена забрана за вршење на дејност во траење од три месеци до две години.
(4) За прекршоците од ставот (1) на овој член, освен глоба, на одговорното лице во правното лице ќе му се изрече и прекршочна санкција забрана за вршење на определена професија, дејност или должност во траење до една година.”

Член 4

Членот 166 се менува и гласи:
„Глоба во износ од 100 до 250 евра во денарска противвредност ќе му се изрече на физичко лице за сторен прекршок, ако:
- не ја пријави промената согласно член 15 став (13) од овој закон, 
- врши продажба без склучен писмен договор согласно член 30 став (5) од овој закон,
- врши откуп на земјоделски производи (член 31 став (2)) и 
- склучи договор за откуп на земјоделски производи спротивно на член 32 став (8) од овој закон.”

Член 5

(1) Предметите за започнатите постапки по поднесени барања за поведување на прекршочна постапка за прекршоците предвидени со овој закон за кои не е донесена одлука од страна на прекршочната комисија до денот на влегувањето во сила на овој закон, ќе се предадат и ќе продолжат пред надлежен суд според одредбите од овој закон. 
(2) Предметите од став (1) на овој член ќе се предадат на надлежен суд најдоцна во рок од 90 дена сметано од денот на влегување во сила на овој закон. 


Член 6

Овој закон влегува во сила осмиот ден од денот на објавувањето во „Службен весник на Република Северна Македонија".



ОБРАЗЛОЖЕНИЕ НА ПРЕДЛОГ-ЗАКОНОТ

I. ОБЈАСНУВАЊЕ НА СОДРЖИНАТА НА ОДРЕДБИТЕ НА ПРЕДЛОГ-ЗАКОНОТ ЗА ИЗМЕНУВАЊЕ НА ЗАКОНОТ ЗА ЗЕМЈОДЕЛСТВО И РУРАЛЕН РАЗВОЈ

Со Законот за изменување на Законот за земјоделство и рурален развој се врши усогласување на прекршочните одредби од овој закон со Законот за прекршоците, односно се прави градација и усогласување на максималната висина на глобата што може да се изрече за сторен прекршок во зависност од големината на правниот субјект, а се врши и усогласување на висината на глобата што може да се изрече за сторен прекршок од страна на одговорното лице во правното лице или од страна на физичко лице согласно Законот за прекршоците, како закон со кој мора да се усогласат сите закони во кои се предвидени прекршочни санкции согласно член 132 од Законот за прекршоците.
Законот за изменување на Законот за земјоделство и рурален развој има 6 члена.
Со членовите 1, 2, 3 и 4 се врши усогласување со Законот за прекршоците.
Со член 5 се предвидува ретроактивно важење на измената на законот како поповолна за сторителите на прекршоци од аспект на висината на глобата што може да се изрече за сторен прекршок и тоа само за предметите за кои не е донесена одлука (решение) од прекршочната комисија при Министерството, имајќи го предвид уставното начело дека законите и другите прописи важат ретроактивно во случаите кога се поповолни за граѓаните, како и начелото за примена на поблаг закон кое нема изречна законска формулација во Законот за прекршоците, но има во Кривичниот законик и предвидува дека на сторителот се применува законот што важел во време кога е сторено кривичното дело, но ако по сторувањето на делото законот се измени еднаш или повеќе пати, ќе се примени законот што е поблаг за сторителот. 
Со член 6 се определува влегувањето на сила на законот.

II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Со Законот за изменување на Законот за земјоделство и рурален развој се врши усогласување на прекршочните одредби од овој закон со Законот за прекршоците.

III.	ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

Со Законот за изменување на Законот за земјоделство и рурален развој и усогласувањето на прекршочните одредби од овој закон со Законот за прекршоците ќе се обезбеди правна сигурност и владеење на правото












ТЕКСТ НА ОДРЕДБИТЕ ОД ЗАКОНОТ ШТО СЕ МЕНУВААТ

Прекршочна постапка
Член 163

(1) Прекршочна постапка за прекршоците предвидени со овој закон ја води прекршочна комисија формирана согласно со Законот за Државниот инспекторат за земјоделство.
(2) Пред поднесување на барање за прекршочна постапка за прекршоци предвидени во овој закон, овластеното службено лице за вршење на инспекциски надзор согласно со овој закон, води постапка за порамнување согласно со Законот за прекршоците.
(3) За прекршоците утврдени во овој закон, инспекторот може на сторителот на прекршокот да му издаде прекршочен платен налог, пред да поднесе барање за поведување на прекршочна постапка.
(4) Доколку сторителот го прими прекршочниот платен налог, истиот треба да го потпише. Примањето на прекршочниот платен налог од сторителот на прекршокот се забележува во записникот.
(5) Во записникот се утврдува начинот на кој ќе се отстранат штетните последици од прекршокот, како и начинот на надминување на последиците од сторениот прекршок. 
(6) Кога како сторител на прекршок се јавува правно лице, записникот и прекршочниот платен налог го потпишува службено, односно одговорното лице кое се нашло на лице место при инспекцискиот надзор или друго службено или одговорно лице кое изјавило дека има право да го потпише записникот и да го прими прекршочниот платен налог.
(7) Изјавата од ставот (6) на овој член се забележува во записникот. 
(8) Инспекторот е должен да води евиденција за издадените прекршочни платни налози и за исходот на постапката.
(9) Во евиденцијата од ставот (8) на овој член се собираат, обработуваат и чуваат следниве податоци име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на мандатниот/прекршочниот платен налог кој му се издава и исходот на постапката.
(10) Личните податоци од ставот (9) на овој член се чуваат пет години од денот на внесување во евиденцијата.
(11) Против одлуката на прекршочната комисија од ставот (1) на овој член може да се поднесе жалба до Државната комисија за одлучување во втор степен во областа на инспекциски надзор и прекршочната постапка.
(12) Формата и содржината на прекршочниот платен налог ги пропишува министерот за земјоделство, шумарство и водостопанство.

Прекршочни одредби
Член 164

(1) Глоба во износ од 5.000 евра во денарска противвредност ќе му се изрече за прекршок на правно лице, ако:
- не ја пријави промената согласно со членот 15 став (6) од овој закон,
- не ги достави податоците согласно со членот 60 став (1) од овој закон,
- не ја пријави промената согласно со членот 120 став (3) од овој закон,
- не достави извештај за остварување на планот на признавање согласно со
членот 127 ставови (2) и (3) од овој закон,
- не ја чува документацијата и доказниот материјал за работењето согласно со членот 129 од овој закон,
- ги користи средствата од оперативниот фонд спротивно на членот 131 став (2) од овој закон,
- го управува оперативниот фонд на начин кој не овозможува на надворешни независни ревизори идентификација, проверка и потврдување на годишните трошоци и приходи (член 131 став (3)) и
- не достави годишен извештај за спроведување на оперативната програма (член 139).
(2) Глоба во износ од 30% од одмерената глоба за правното лице ќе му се изрече и на одговорното лице во правното лице за прекршоците од ставот (1) на овој член.
(3) За прекршокот од ставот (1) на овој член, освен глоба, на правното лице ќе му се изрече и прекршочна санкција забрана за вршење на одделна дејност во траење до 30 дена.

Член 165

(1) Глоба во износ од 8.000 евра во денарска противвредност ќе му се изрече за прекршок на правно лице, ако:
- врши откуп на земјоделски производи без да е запишан во Регистарот на откупувачи (член 31 став (2)),
- врши откуп на откупно место спротивно на членот 31 ставови (3) и (4) од овој закон,
- врши откуп на земјоделски производи спротивно на членот 31 ставови (5) и (6) од овој закон,
- не ги достави податоците согласно со членот 31 став (8) од овој закон,
- не изврши исплата на откупените земјоделски производи согласно со членот 32 ставови (4) и (5) од овој закон,
- изврши измена на договорот за откуп на земјоделски производи спротивно на членот 32 став (7) од овој закон,
- склучи договор за откуп на земјоделски производи спротивно на членот 32 став (8) од овој закон,
- не ја пријави промената согласно со членот 34 став (3) од овој закон и
- увезува земјоделски производи без да е запишано во Регистарот на увозници
на одделни земјоделски производи (член 36 став (1)).
(2) Глоба во износ од 30% од одмерената глоба за правното лице ќе му се изрече и на одговорното лице во правното лице за прекршоците од ставот (1) на овој член.
(3) За прекршокот од ставот (1) на овој член, освен глоба, на правното лице ќе му се изрече и прекршочна санкција забрана за вршење на одделна дејност во траење до 30 дена.

Член 166

Глоба во износ од 800 до 1.200 евра во денарска противвредност ќе му се изрече и на физичко лице за сторен прекршок, ако:
- не ја пријави промената согласно со членот 15 став (6) од овој закон и
- врши откуп на земјоделски производи (член 31 став (2)).
- вршат продажба без склучен писмен договор (член 30 став (5)).
